
     Viegli smaržo pēc dūmiem un dīķa. Stacijas perons. Uz soliņa, aizdomājusies, sēž Ilga. Viņa pat nepamana, ka tuvojas kravas vilciens. Vien, kad lokomotīve jau pavisam tuvu un atskan svilpiens, viņa satrūkstas un pievērš uzmanību vagonu rindai. Troksnis ir tik liels, ka rodas vēlēšanās aizspiest ausis. Pie tam ar vēju sejā iesitas smiltis. Ilga sameklē kabatas lakatiņu un cenšas iztīrīt acis. Kad tas daudzmaz izdodas, arī vilciens jau garām. Viņa domīgi nolūkojas tam pakaļ, tad atkal pievērš skatienu netālu augošajiem kokiem. Ir tas brīdis, kad teju teju izplauks lapas.  

Pāri sliedēm nāk Mārtiņš. Pie stacijas viņš brīdi apstājas, it kā neziņā palūkojas apkārt, tad, nopūzdamies, apsēžas uz soliņa netālu no Ilgas. Pēc brīža viņš uzmet Ilgai paviršu skatienu, grib jau novērsties, taču kaut kas piesaista viņa uzmanību. Mārtiņš ieskatās ciešāk, brīdi kaut ko sevī apsver, tad izlemj.

Mārtiņš: Es, protams, atvainojos, bet vai jūs… vai tu gadījumā neesi tu?

Ilga (pievērsdama skatienu Mārtiņam): Kā jūs to domājat? Kā to saprast? Vai tad…

Mārtiņš: Esi! Tā tiešām esi tu. Balss tev nemaz nav mainījusies.  

Ilga (dziļā apjukumā un uztraukdamās): Jā, varbūt, bet… ko tu te dari?

Mārtiņš (sākdams smieties): Un šāds jautājums ir pirmais, kas tev ienāk prātā pēc tik daudz gadiem? Varbūt tomēr sāksim ar labdien?

Ilga (vēl vairāk apjukdama): Piedod, tas kaut kā izspruka. Labdien. Bet, ja jau pateikts, atkārtošu, labdien, vēlreiz – ko tu te dari? 

Mārtiņš: Neko īpašu, vienkārši jāaizbrauc drusku uz Rīgu. Nezināju, cikos īsti ir vilciens. Ilgi vēl jāgaida?

Ilga (vīlusies, bet pati nesaprazdama , kāpēc): Vilciens? Īsti nezinu, man jau vajag uz otru pusi. Bet droši vien diezgan ilgi. Varbūt stunda.   

Mārtiņš: Nu, neko darīt. Ja jāgaida, tad jāgaida. Uz mājām jau nav jēgas iet.

Ilga: Tu vēl tepat dzīvo?

Mārtiņš: Jā, protams, tā arī neesmu nekur aizgājis. 

Ilga: Muļķīgi tā jautāt, bet… kā tev vispār klājas?

Mārtiņš: Normāli. Var iztikt. Un tev?

Ilga: Arī labi. Viss kārtībā.

Brīdi valda klusums. Jūtams, ka abi jūtas neveikli, bet nezina, kā izkļūt no šīs situācijas. Beidzot Mārtiņš saņemas.

Mārtiņš:  Tu jau laikam reti uz šejieni atbrauc. Citādi jau kādreiz būtu saticis.

Ilga: Reti gan. Tikai divreiz gadā – pavasarī un uz kapu svētkiem.

Mārtiņš: Nuja. Māja jau pārdota.

Ilga: Kur tas laiks. Sen jau. Būs kādi gadi divdesmit.

Mārtiņš: Tiešām tik daudz? Nemaz neticas.

Ilga: Bet tā ir, tā ir. Man nekas cits šeit vairs nepieder kā kapu lauciņš.

Mārtiņš: Kur tad nu tik skumji. 

Ilga: Vai tad vienmēr ir jāskumst, ja runā par kapiem? It kā kapi nebūtu mūsu dzīves daļa. Arī mana un arī tavējā. Un šī daļa ir neatņemama. Aksioma.

Mārtiņš: Kā parasts, tev taisnība, protams. Tikai es jau neesmu vainīgs, ja šis tas man tomēr uzdzen skumīgumu.

Ilga: Lai nu paliek. Nevajag uzreiz apvainoties. Skaties, cik šodien lielisks laiks. Ir taču pavasaris. Paskaties uz kokiem – tie ir…

Mārtiņš (pārtraukdams): Tu atkal ar mani tā. Kā ar mazu bērnu. Bet nevajag. 

Ilga: Tu tiešām apvainojies? Redz kā. 

Mārtiņš: Es taču neapvainojos, nepataisi mani par muļķi.

Ilga: Nu ko tu. Es tikai pateicu, ko domāju.

Mārtiņš: Bet tu pateici tā, ka jūtos vienkārši stulbi.

Ilga: Nu tad atvaino. Negribēju. Un nesaprotu, kā tad ar tevi lai runāju.

Mārtiņš: Vienkārši tāpat. Bez mācīšanas.

Ilga: Ko tu atkal piesienies? Atkal kaut kas nav labi.

Mārtiņš: Nē, viss ir labi. Man tikai krīt uz nerviem skolmeistariski gājieni.

Ilga: Vai tad man tādi ir? Kaut kā nebiju pamanījusi. 

Mārtiņš: Tad ir labi, ja kāds no malas to pasaka. Vai ne? 

Ilga: Un tu tas labiņais. Vienīgais. Kāpēc citiem pret mani nav pretenziju? 

Mārtiņš: Tāpēc, ka citi tevi tik labi nepazīst. Es toties tevi zinu caur caurēm.

Ilga: Un, tavuprāt, tas dod tiesības pārmetumiem? 

Mārtiņš: Neko tas nedod. Atvaino. Nez kāpēc iekarsu.

Ilga: Redzi nu. Tas tikai nozīmē, ka runāsim tā, kā katrs protam.

Mārtiņš: Labi. Nebūtu jau jēgas, ja tad, kad esam satikušies pēc tik ilga laika, tūlīt sāķtu plēsties.  

Ilga: Nu nebūtu gan. 

Mārtiņš: Nu tad pievēršamies citai tēmai. 

Ilga: Un kādai?

Mārtiņš: Nu… pavasarim.

Ilga: Paldies. Tā nu gan ir vērtīga doma.

Mārtiņš: Paklau, vai tik tu atkal nesāc kašķēties?

Ilga: Nē taču. Paliec mierā. Vienkārši smieklīgi sanāk.

Mārtiņš: Kas sanāk? Tu gribi teikt, ka tas, ko es saku, ir smieklīgi?

Ilga (sadusmojusies un negribēdama valdīties): Neko es negribu teikt, neko. Es vispār negribu runāt. Es gribu paklusēt. Skaidrs? 

Mārtiņš (apvainodamies): Jā, protams. Kā vienmēr.

Brīdi abi sēž, viens uz otru neskatīdamies. Šoreiz pirmā neiztur Ilga.

Ilga: Nu labi. Piedod. Es negribēju neko sliktu.

Mārtiņš: Būs jau labi. Viss kārtībā. 

Ilga: Es tiešām tā negribēju.

Mārtiņš: Es taču teicu, ka viss kārtībā. 

Ilga: Nu labi. Lai tā būtu. 

Dzirdams, ka tuvojas vilciens. Ilga un Mārtiņš saspringti skatās virzienā, no kurienes tas tuvojas, pēc tam ar acīm pavada garām braucošo vagonu rindu.  

Ilga (pēc brītiņa): Tā tas notiek. Vispirms ir dzirdams troksnis un tikai nojaušams, ka kaut kas tālumā notiek, pēc tam šis kaut kas pienāk pavisam tuvu klāt un tevi gandrīz vai apdullina. Un tad atkal klusums. Un šķiet, ka vispār nekas nav bijis. Tikai smiltis grauž acīs. Vienīgais liecinieks.

Mārtiņš: Bet atmiņas? Tās taču paliek.

Ilga: Nu jā. Bet ne jau vienmēr atmiņām var ticēt. Var gadīties, ka tās samelojas.

Mārtiņš: Kāpēc lai atmiņas melotu? Tās taču pieder tikai mums, tā ir mūsu daļa, un vismaz pret sevi jau nu mēs esam patiesi.

Ilga: Šaubos. Pārāk daudz mēs gribam sev glaimot. Un atceramies tikai to, kas mūs glauda pa spalvai.

Mārtiņš: Nu, nu. Vai tad tev nekad nav tā bijis, ka pēkšņi kaut ko atceries un aiz kauna asinis saskrien sejā. Un nesaproti, kā toreiz varēji tik cūciski izrīkoties. 

Ilga: Tie ir sirdsapziņas pārmetumi, bet ne par to ir runa. Es domāju par satiktiem cilvēkiem. Jā, arī par braucošiem vilcieniem. Nekad nevar būt pārliecināts, vai tas tiešām tā bija vai arī tikai izlikās.

Mārtiņš: Šo vilcienu mēs redzējām abi divi. Tad jau droši vien tā ir īstenība. Divi cilvēki jau nevar vienlaikus iztēloties vienu un to pašu.

Ilga: Tu domā? Nezinu. Un kā ir ar mums pašiem? Mēs tiešām esam satikušies vai mums tikai tā šķiet?  

Mārtiņš (iesmiedamies): Nu jau gan. Vēl tikai pasaki, ka esam sapnī. Tikai nezinām, vai tu esi manējā vai es tavējā. Tā kādreiz notiekot. Esi dzirdējusi?

Ilga: Beidz smieties. Tas ir nopietni. Arī tas par tiem sapņiem.

Mārtiņš: Labi, labi, es jau nesmejos, sapņotāja tāda. 

Ilga: Smejies gan. Tu vispār šīs lietas nekad neesi uztvēris nopietni.

Mārtiņš: Tiešām? Vai tad tu mani neizaudzināji?

Ilga: Taču nē. Tu jau nepakļāvies. Vienmēr paliki pie sava. Kā sētas miets.

Mārtiņš: Stulbs salīdzinājums. Nekā oriģinālāka krājumā nav?

Ilga: Kādu salīdzinājumu esi pelnījis, tāds arī ir.   

Mārtiņš: Skaidrs. Es taču atkal aizmirsu, ka taisnība vienmēr ir tikai tev.

Ilga: Ko tu gribi? Lai es kā lelle piekrītoši mātu ar galvu par katru tavu vārdu? Un runātu tikai tad, kad tu piespiestu pogu? Un pie tam vēl tikai vienu vārdu.

Mārtiņš: Tu tikko sarunāji muļķības. Skaidrs, ka neko tādu es negribu. 

Ilga: Ko tad tu piesienies?

Mārtiņš: Izbeidz. Vēl jo vairāk tāpēc, ka piesieties var tikai teļš. Lai ko tu par mani domātu, gluži tāds jau viss neesmu. 

Ilga: Ai, nu liecies mierā. Lai ko mēs runātu, viss beidzas tikai ar apvainošanos un kašķi.

Mārtiņš: Tev varbūt ir kāds racionāls priekšlikums? 

Ilga: Jā. Sarunāsim, ka viens otram neteiksim neko sliktu. Un neapvainosimies. Varbūt vismaz to pa šiem divdesmit gadiem, kopš neesam tikušies, būtu nopelnījuši.

Mārtiņš: Tikai divdesmit? Kad es tevi te ieraudzīju, šķita, ka vismaz divreiz vairāk.

Ilga: Tiešām? Vai tad es izskatos tik veca? 

Mārtiņš: Tad nē jau. Ne par vecumu ir runa. Vienkārši tas bija pārāk negaidīti. Kā mirāža. Kā atmiņa par kaut ko ļoti ļoti senu.

Ilga: Patiesībā tas arī bija ļoti sen. Divdesmit gadi – rupji rēķinot, tā ir trešā daļa mūža. Trešdaļu savas dzīves mēs neesam satikušies… Ak Dievs, kā es to pateicu, tā skudriņas pārskrēja pār muguru. 

Mārtiņš: Nu jā. Ir tā drusku dīvaini.

Ilga: Varbūt… tad pastāsti, ko pa šo laiku esi darījis. 

Mārtiņš: Tu zini? Man diez ko negribas par sevi runāt. Nav jau nekas īpašs. 

Ilga: Un tomēr. Ko darīji, kā dzīvoji. Vispār – kas tāds svarīgs ir noticis.

Mārtiņš: Ta nekas jau nav noticis, tur tā lieta. Vismaz neko vērā ņemamu uzreiz nevaru iedomāties… Patiešām nevaru.

Ilga: Tā nevar būt. Ja labi padomātu, gan jau šo to atcerētos.

Mārtiņš: Ko? Vai līdz nejēdzībai garās darbdienas? Vai svētdienas tupēšanu pie televizora? Varbūt manu večuku nebeidzamos strīdiņus? Nekur diži tālāk par Latviju neesmu braucis, medībās neeju, zvejoju arī tikai retumis, tā kā nekādi piedzīvojumu gabali neiznāk. Labāk stāsti tu. Kā ir ar tevi?

Ilga (vērīgi paskatīdamās Mārtiņā): Tu tiešām gribi to zināt? 

Mārtiņš: Bet protams. Kāpēc jautā?

Ilga: Tāpat vien. Vienkārši esmu pieradusi, ka mana dzīve cik necik interesē tikai mani pašu. Visiem citiem tas ir dziļi vienalga. 

Mārtiņš: Bet es taču neietilpstu tajā būrīti, kas saucas citi. Vismaz tā ceru. 

Ilga: Kādreiz tā bija, bet tagad… Mēs taču tagad esam tikpat kā sveši cilvēki. Nē, nevis tikpat, bet patiešām sveši.

Mārtiņš: Paga, paga, nebrauc tik strauji. Kāpēc tad uzreiz sveši? 

Ilga: Kā tad tu domāji? Divdesmit gadi nav nekāds joks. Padomā – divdesmit!

Mārtiņš: Bet kādreiz taču  tu teici, ka…

Ilga: Aizmirsti! “Kādreiz” paliek pie visiem citiem “kādreiz”. Viss. Cauri.

Mārtiņš: Labi gan, ja tā var. Man nesanāk. Šad tad atmiņas ir vienīgais, kur var labi noslēpties un mazdrusciņ dabūt mieru.

Ilga: Neticu. Nevaru ciest šo sevis spīdzināšu, ja kāds liek atcerēties to un atcerēties šito. Priekš kam tas vajadzīgs? Tāpat jau arī tagadnē kreņķu ir absolūti pietiekoši. 

Mārtiņš: Tad man jājautā, ko tu vispār saproti ar vārdu tagadne. Tas, ko tikko pateici, jau ir dziļa pagātne. Ja skaitām mirkļos.    

Ilga: Netaisos te iegrimt dziļā filozofijā. Vienkārši negribu mocīties.

Mārtiņš: Skaidrs. Un pieņemu. Neko darīt. Neesmu taču bende.

Ilga: Vai tik tu atkal par mani nesmejies?

Mārtiņš: Nē taču. Kāpēc tu uzreiz tik slimīgi uztver? Kas tad tur bija tik ļauns, ja gribēju uzzināt, kā tev gājis visu šo laiku? Vienkārša, dabiska interese. Manuprāt.

Ilga: Nesaprotu, kas ar mani notiek. Laikam esmu palikusi pārāk jūtīga un nervoza. 

Mārtiņš: Patiesības labad jāsaka, ka tāda tu biji arī agrāk.

Ilga: Ja? Nestrīdēšos. Iespējams.  Jaunībā cilvēks mazāk sevi vērtē. 

Mārtiņš: Man gan otrādi. Agrāk nezināju, kur likties ar saviem kompleksiem. Tagad esmu samierinājies.

Ilga: Tev bija kompleksi? Man šķita, ka pašpārliecinātāku cilvēku par tevi nav iespējams atrast.

Mārtiņš: Ko tu. Vai tad tiešām nemanīji? Mūždien baidījos izdarīt kādu kļūdu un palikt zaudētājos.

Ilga: Tad tāpēc tu toreiz tā uztraucies, kad sacentāmies tajā smieklīgajā akmentiņu mētāšanā pa ezeru? Mani akmentiņi lēkāja krietni vairāk. Tu ļoti centies mani pārspēt, bet nekā.

Mārtiņš: Nesaprotu, kā tev tas toreiz izdevās. Tu biji kaut kā īpaši trenējusies, vai?  

Ilga: Nē taču. Vienkārši man bija vajadzīgā izjūta.

Mārtiņš: Negribi parādīt, kā tu to darīji? Ar prieku iemācītos.

Ilga: Te jau nav ezera. 

Mārtiņš: Bet ir taču dīķis. Re, tur aiz sliedēm.

Ilga. Tālu. Un apkārt slapja pļava. Man nav tādu apavu.

Mārtiņš: Es tevi līdz krastam aiznesīšu. Lūdzu. 

Ilga: Neāksties. Padomā, kā tas izskatīsies, kad divi cilvēki gados stāvēs tās peļķes malā un svaidīsies ar akmeņiem. Vietējām tantēm pusgadu būs ko runāt.

Mārtiņš: Vai tad tevi tas uztrauc? Tu taču šeit sen vairs nedzīvo.

Ilga: Nu un tad? Toties tu dzīvo. Negribu, ka manu vārdu absolūti bez kādas vajadzības sien kopā ar tavējo.

Mārtiņš: Redz kā? Tātad tev tomēr nav vienalga. 

Ilga (Neatbild. Viņa pieceļas, salasa perona malā sauju akmentiņu un sāk tos mest sliežu virzienā, cenšoties trāpīt kādā tikai sev vien zināmā mērķī. Mārtiņš brīdi noraugās, tad dara tieši tāpat.)

Ilga (paraudzīdamās apkārt): Vai tad vairāk akmentiņu te nav? Ā, redz kur vēl daži ir. Pagaidi, tu neej, tie būs manējie. 

Mārtiņš: Labi, labi, ņem. Ja vajadzēs, aiziešu tālāk. Tur starp sliedēm ir daudz.

Ilga: Jā. Šitā mētāties mēs varēsim ilgi.

Mārtiņš: Visu vakaru.  Kad nāks vilciens, kautrīgi paiesim malā, bet pēc tam atkal turpināsim. Būs foršs pasākums. 

Ilga: Kā tad darīšanas Rīgā?

Mārtiņš: Lai pagaida. Kas lai zina, vai rīt būs tikpat jauka pavasara diena. Laiks jāizmanto, kamēr var. 

Ilga: Jā, laiciņš ir vienkārši fantastisks. Un gaiss tik smaržīgs. Bija vērts visu ziemu gaidīt.

Mārtiņš: Nu ja. Ziema, tumsa, gaidīšana, atnākšana – par šīm tēmām varētu uzrakstīt veselu apcerējumu.

Ilga: Kāpēc ne? Tas būtu to vērts. Jo pavasaris katru gadu ir milzīgs pārsteigums. Kad es ziemā skatos uz kailajiem kokiem, patiešām neticu, ka jelkad tie atkal salapos. Neticu un viss. Bet re- paies nakts, pienāks rītdiena, un viss jau tīsies maigi zaļā migliņā. Fantastiski, vai ne?  

Mārtiņš: Piekrītu. Ar mani ir līdzīgi. Es arī ziemā neuzdrīkstos ticēt saplaukšanai.  Bail cerēt. 

Ilga: Tur jau ir tā lieta. Cilvēki negrib vilties, tāpēc arī labāk paliek skumji un to ziemu šā tā pārlaiž. Piecieš. Dzīve sākas tikai pēc tam.

Mārtiņš: Nu jā. Bet, kad pirmais pavasara prieks ir pāri, vai tad atkal nav prātā kāda doma: skat, skat, cik jauki, priecājieties vien, priecājieties, lēkājiet un dancojiet, ja gribat, bet nepaies ne pusgads, kad atkal viss būs melns un tukšs? Varbūt mums tā ir lemts – priecāties tikai pa pusītei un vienmēr atcerēties, ka prieks noteikti beigsies?    

Ilga: To tu pateici tīri labi. Es laikam tāpēc tā apskaužu cilvēkus, kas tad, ja ir laimīgi, šo laimi izbauda pilnībā, un tad, kad ir bēdas, tad arī bēdājas līdz galam.

Mārtiņš: Labi, ja tā var. Es nē.

Ilga: Tagad es arī vairs nē. Tagad man sanāk tā pusdzīvošana.

Mārtiņš (pēkšņi kaut ko izlemdams): Pietiks mētāties. Tagad gribu pagulēt.

Ilga: Ko, ko? 

Mārtiņš: Pagulēt gribu.

Ilga: Kā tu to domā? Tu taisies iet uz māju?

Mārtiņš: Nepavisam. Atlaidīšos tepat uz soliņa. Lūk, tā. (Mārtiņš tā arī izdara)

Ilga: Nu klausies. Vai nav drusku par traku? Gaišā dienas laikā gulēt stacijā uz soliņa!

Mārtiņš: Kas ir? Vai tad kāds to aizliedzis? 

Ilga: Neāksties! Padomā. Kā tas izskatās!

Mārtiņš: Un kas tad ir? Kas citiem par daļu!

Ilga: Bet man? Kāpēc man būtu te jāskatās uz kaut kādu guļošu vīrieti?

Mārtiņš: Nu, ja es tev esmu kaut kāds vīrietis, tad ieteiktu skatīties uz otru pusi.

Ilga: Negribu. Otrā pusē nekas nav ko redzēt.  

Mārtiņš: Tad nekā. Tad jāiztiek, kā ir.

Ilga: Bet es negribu! Ja vajadzēs, piecirtīšu arī kāju.

Mārtiņš: Kā niķīgs skuķis?

Ilga: Manis pēc.

Mārtiņš: Cērt vien. Nekas mani netraucēs drusku atpūsties, ja esmu tā nolēmis.

Ilga: Egoists!

Mārtiņš: Nu un tad? Vai tas kādam ir svarīgi? 

Ilga: Ja es pateikšu, ka man, tu atkal tūlīt sadomāsi nezin ko. 

Mārtiņš: Vai tad tev tas nav vienalga?

Ilga: Redzi nu. Tu tūlīt uzdod jautājumu, uz kuru nevaru atbildēt ar jā vai nē. 

Mārtiņš: Tad padomā kādu laiciņu. Es tikmēr pagulēšu. Fū, cik tā ir labi!

Ilga: Beidz taču ākstīties. Labi, vairāk te neviena nav. Bet ja nu parādās? 

Mārtiņš: Ak tu mūžs! Dzērāji var vārtīties nezin kur un neviens neko nesaka, visiem tas liekas pats par sevi saprotams. Bet, ja normāls, parasts cilvēks mazliet atlaižas slīpi, tad tūdaļ jāceļ brēka. Kāpēc?

Ilga: Tāpēc! Bet labi, lai notiek. Ja tu šitā esi izlaidies, tad es arī tā varu. Pagulēšu uz otra soliņa.

Mārtiņš: Ļoti labi. Izrādās, ka mēs tomēr varam par kaut ko vienoties.

Ilga: Nesaceries pārāk daudz. 

Mārtiņš: Pat nedomāju. Vienkārši pasaku.

Ilga: Tad es guļu? 

Mārtiņš: Vai tad tev man jāprasa atļauja?

Ilga demonstratīvi apguļas uz otra soliņa. Brīdi valda klusums.  

Ilga: Nu, vai tev ir labi?

Mārtiņš: Ciešami.

Ilga: Man arī. Ja tā labi padomā, tad šitā pagulēt tiešām nav nekāda vaina.

Mārtiņš: Redzi nu. 

Ilga: Bet vienalga – tas ir dīvaini.

Mārtiņš: Liecies nu mierā. Kāda starpība.

Ilga (kā piepeši aptverdama): Vai zini? Arī debesīs ir plaukstošs koks.

Mārtiņš: Tiešām? Nu jau tu atkal sapņo.

Ilga: Nē, es tiešām tur augšā redzu lielu koku.

Mārtiņš: Tas ir sapnis. Ilūzija.

Ilga: Manis pēc. Vienalga jauki.

Atkal brīdi valda klusums, tad dzirdami soļi. Parādās kāda sieviete, rokās nesdama palielu plastmasas maisu. Viņa Ilgai un Mārtiņam nepiegriež ne mazāko vērību, vien, pienākdama pie soliņa, bez emocijām pastumj nost Mārtiņa kājas un apsēžas.

Sieviete (pilnīgi vienaldzīgā balsī): Super līme, tūbiņa tikai par divdesmit santīmiem. Labas šķēres, izturīgas un ērtas, par piecdesmit santīmiem. Sieviešu kabatas lakatiņi, tikai par desmit santīmiem gabalā. Super līme, tūbiņa par divdesmit santīmiem.  Apaļš spogulis, no abām pusēm, var likt uz galda vai pakārt. Stipri diegi, melns un balts, ļoti lēti – par spolīti četrdesmit santīmu. Supr kļei, vsevo za dvadcats santimov. Horošije…

Mārtiņš (pieceldamies sēdus un pārtraukdams): Jūs ko? Vai neredzat, ka mēs guļam?

Sieviete: Vispār redzu. Bet man tas vienalga. Super kļei, vsevo za dvadcats santimov. Horošije nožņici…

Mārtiņš: Jūs vēl nesapratāt? Mēs neko negribam dzirdēt.

Sieviete (tikpat vienaldzīgi): Jūs te esat divi, bet runājat tikai viens. Varbūt kundzīte domā citādāk. Super kļei, vsevo za dvadcats santimov…

Mārtiņš (pielekdams kājās): Vācieties tūlīt prom, citādi…

Sieviete (nemaz neuztraukdamās): Mieru, tikai mieru. Nav ko bļaustīties. Varu pārsēsties citur (sieviete pārsēžas uz Ilgas soliņa, Ilga negribīgi pieceļas sēdus un pagriez sievietei muguru). Super līme, tūbiņa tikai par divdesmit santīmiem. Labas šķēres, izturīgas un ērtas, par piecdesmit santīmiem. Sieviešu kabatas lakatiņi…

Ilga: Ja es no jums nopirkšu kabatas lakatiņu, jūs iesiet prom?

Sieviete: Nezinu. Tad jau redzēs. Sieviešu kabatas lakatiņi, tikai par desmit santīmiem gabalā.

Ilga (steidzīgi meklēdama naudu): Dodiet man divus.

Sieviete: Tātad divi kabatas lakatiņi. Divdesmit santīmu. Vai līmi nevajag?

Ilga: Nē!

Sieviete: Žēl. Tā ir laba līme. Super kļei. Un tikai par divdesmit santīmiem.

Mārtiņš: Labi, dodiet man to nolādēto līmi un vācieties taču vienreiz prom!

Sieviete: Kāpēc? Man te tīri labi patīk. Kurš gan var aizliegt sēdēt uz soliņa. 

Ilga: Bet mēs taču jau kaut ko nopirkām. Pameklējiet kādu citu.

Mārtiņš: Dzirdiet? Nāk vilciens. To taču jūs garām nelaidīsiet?

Sieviete: Laidīšu gan. Tas ir kravinieks. To tūlīt var pateikt.

Mārtiņš: Nu tad tinieties velns zina kur! Man pietiek! Cik var uzbāzties cilvēkiem!

Sieviete: Nopērciet arī šķēres. Tad var gadīties, ka iešu arī. Nepatīk, ka šitā bļauj ausīs. 

Ilga: Saprotiet, mums nevajag šķēres. Ko mēs ar šķērēm darīsim?

Sieviete: Kas zina. Saimniecībā viss noder. Super kļei, vsevo za dvadcats santimov. Horošije nožņici…

Mārtiņš: Dodiet tad man tās šķēres uz velna paraušanu. Citādi jau no jums vaļā netiks.

Sieviete: Redz nu. Varbūt pēc kāda laika sagribēsiet arī spogulīti.

Mārtiņš viņai uzmet tādu skatienu, ka sieviete tūlīt pieceļas.

Sieviete: Labi. Gan jau mani citur gaida. Palaidīšu tikai garām vilcienu.

Vilciens, garām braukdams, atkal sejās samet smiltis. Sastāvs ir diezgan garš… Kad garām ir pēdējais vagons, sieviete ierasti savāc savu maisiņu un dodas prom pāri sliedēm. Ilga un Mārtiņš negribot noskatās viņai pakaļ.

Ilga (pēc īsa brīža): Jocīga lieta tie vilcieni. Sastāvs tik garš kā gadi.

Mārtiņš: Vai tad tu saskaitīji?

Ilga: Mēģināju. Tikai tā ap vidu sajuka.

Mārtiņš: Lai nu paliek. Kam tāda skaitīšana vajadzīga.

Ilga pieceļas, pieiet pie sliedēm un tās ar roku aptausta.

Ilga: Gluži siltas. Negribi pielikt roku?

Mārtiņš (pieiedams pie sliedēm): Var jau. Tiešām – siltas.

Ilga:   Ja atkal par filozofēšanas līniju, tad iznāk tā – kaut kas aiziet uz neatgriešanos, bet siltums vēl paliek. Vai tā?

Mārtiņš: Laikam jau. 

Ilga: Tad jau iznāk, ka… ar mums ir tāpat?

Mārtiņš (pēc brīža): Droši vien. Es jau to sajutu, tikko tevi ieraudzīju.

Ilga: Nu ja. Būtu zinājuši, ka kādreiz atkal satiksimies un šī satikšanās būs tik sāpīga, varbūt toreiz nebūtu izšķīrušies.

Mārtiņš: Toreiz tur neko nevarēja darīt. Tā  sanāca.

Ilga: Bet kāpēc? Līdz šim brīdim neesmu īsti sapratusi, kāpēc? Vai tad es tev nepatiku?

Mārtiņš: Ak Dievs, tu nu gan jautā. Kā man tagad būtu jāatbild?

Ilga: Atbildi tā, kā ir. 

Mārtiņš: Nevaru. Tu esi pārāk tuvu. Baidos, ka neapjūku.

Ilga: Es taču varu paiet gabaliņu tālāk. Palēkāšu pa sliedēm klasītes. Lūk, tā!

Mārtiņš: Beidz nu dauzīties. Nedari to, ko negribi.

Ilga:  Bet šoreiz es gribu. Man patiešām patīk. Un es lēkāšu tikmēr, kamēr tu man pateiksi, kāpēc.

Mārtiņš: Zini? Es arī drusku palēkāšu. Droši vien tas ir ļoti jautri.

Ilga: Tu? Un lēksi klasītes? Kāpēc?

Mārtiņš: Neteikšu. Vienkārši darīšu.

Ilga: Stop! Tagad jau nu ir tieši tāpat kā toreiz. Arī tad tu neko neteici. Vienkārši vairs neatnāci. Nekad.

Mārtiņš: Tā vajadzēja… Piedod.

Ilga: Ko tu tagad runā? Nu ko tu tagad runā! Ko vajadzēja? Kāpēc?

Mārtiņš: Es negribu neko skaidrot. Atvaino. Citādi nevarēju.

Ilga: Bet vai tad tiešām arī tagad tu nevari pateikt, kāpēc? Tev bail mani sāpināt? Bet neko vairāk kā toreiz tu man nevari nodarīt. Vairāk asaru nav iespējams izraudāt. Saproti? Vairāk sirds nevar sāpēt.

Mārtiņš: Nevajag tā. Es taču saprotu.

Ilga: Nē, tu neko nesaproti. Citādi tu nebūtu tik cūciski izdarījies. Kad sapratu, ka tu tiešām neatnāksi, es taču katru vakaru gāju uz tavu māju pusi, skatījos, vai tu neiznāksi laukā vai vismaz nepieiesi pie loga. Man vajadzēja tevi redzēt, man vajadzēja tevi satikt. Bet nekā. Tevis vienkārši nebija. Arī pie telefona tu negāji. Velns parāvis, nu pasaki taču vienreiz, kāpēc? Kas notika? Ko es biju izdarījusi?

Mārtiņš: Neko tu nebiji izdarījusi. Vienkārši visam bija jābeidzas tā. Man nebija izvēles. 

Ilga: Murgi. Mums taču abiem kopā bija tik labi. Vismaz man tā likās. Vai tad tu tiešām neatceries mūsu pavasara naktis? Vai neatceries, kā gaiss smaržoja pēc dzeltenām narcisēm un augošas zāles? Mēs vienkārši gulējām pie atvērta loga un elpojām Laimīgi. Juzdami viens otru. Vai tiešām neatceries, ko toreiz man teici? Nu saki, saki taču vienreiz! Citādi, kad tuvosies vilciens, man negribēsies iet prom no sliedēm. Saproti?

Mārtiņš: Vispār jā. Tikai nevaru saņemties. Man tas ir pārāk smagi. Un tev arī nebūs viegli.

Ilga: Lai. Sliktāk kā tagad vairs nevar būt. 

Mārtiņš: Nu labi…Tūlīt saņemšos un pateikšu. 

Ilga: Nu saki. Lūdzu!

Mārtiņš: Man nedrīkstēja būt bērnu.

Ilga: Tas ir kā…Kā tas ir – nedrīkstēja? 

Mārtiņš: Tu taču zini, kur es biju aizsūtīts. Es atgriezos, bet tikai tāds puscilvēks. Ļoti baidījos, ka bērni, ja man tādi būtu, jau piedzimtu slimi. Tā nedrīkstēja notikt. Es pārāk mīlēju savus nekad nedzimušos bērnus, lai viņiem tā nodarītu pāri. Labāk lai paliek nedzimuši… Lūk, tā.

Ilga (klusē)

Mārtiņš: Es zinu, ko tu tagad domā. Tagad tavās acīs es esmu īsts kroplis. Un tā patiesībā ir taisnība. Tāds nu es esmu. Piedod.

Ilga: Kāpēc tu man to nepateici toreiz? Kāpēc vienkārši ņēmi un mani pameti? Tas bija vairāk nekā nežēlīgi. Es taču būtu sapratusi. Es visu būtu sapratusi. Bet tu… tu…

Mārtiņš: Pagaidi, pagaidi, nomierinies. Es negribēju nekādu žēlošanu, tikai ne to. Tad jau labāk palikt vienam. Kāpēc manis dēļ tev būtu jābendē sava dzīve?

Ilga: Bet tagad? Kā tad ir tagad? Vai tad tagad mana dzīve nav sapostīta? Tu domā, ka tagad es esmu briesmīgi laimīga? Tu tiešām tā domā?

Mārtiņš:  Tev vajadzēja citu vīru. Normālu. Veselu. Tev vajadzēja normālus bērnus…

Ilga ( kliegdama caur asarām): Nu kur tad viņi ir? Kur ir tie mani bērni? Kur?! Man taču nekā nav. Nav! Es esmu viena!

Mārtiņš: Bet tu tik ļoti gribēji bērnus, tu tik daudz par to runāji, tu vienā gabalā par to sapņoji! Tu pat vārdus biji izdomājusi. Es biju pārliecināts, ka…Tu sapņoji!

Ilga: Klusē! Tagad, lūdzu, paklusē! Kāpēc tu neizstāstīji, kāpēc mēs nevarējām parunāt? Kāpēc tik nežēlīgi? Tas bija par daudz nežēlīgi. Tev bija vienalga, kas  notiek ar mani, tev bija vienalga!

Mārtiņš: Nē taču, tieši otrādi. Es gribēju…

Ilga: Ko tu, velns parāvis, gribēji? Manas mokas tu gribēji? Vai tu maz apjēdz, kas ar mani notika tajās naktīs, kad tu nenāci un nenāci? Man reizēm likās, ka to nespēšu izturēt, ka es patiešām sajukšu prātā. Tu taču man biji viss. Tu biji viss. Un tu to zināji!

Mārtiņš: Jā, tev taisnība. Man nevajadzēja pieļaut, ka tas aiziet tik tālu, man vajadzēja to izdarīt daudz ātrāk. Bet es to atliku no dienas uz dienu, jo gribējās drusku padzīvot. Es taču zināju, ka bez tevis mana dzīve būs pilna riebeklību, es zināju, ka tikai vienkārši eksistēšu, neko vairāk. Es šo brīdi gribēju attālināt. Es … lai nu paliek. Tam tagad vairs nav nozīmes. Nu jau mūžs ir stipri otrā pusē. Nekam nav nozīmes.  

Ilga: Redzi nu. Arī man viss gājis galīgi šķērsām. Priekš kam tas toreiz bija vajadzīgs? Jēgas tad, kā izrādās, nekādas. Mums vajadzēja izrunāties. Tas nekas, ka mēs tik daudz strīdējāmies par sīkumiem. Nopietnās lietās mēs bijām kopā un vienisprātis, lai gan no malas tā nelikās. Kāpēc tu nerunāji? 

Mārtiņš: Es baidījos, ka tu mani pierunāsi, bet es domāju par tevi. Ja mums nebūtu bērnu, tu taču būtu satriekta. Un ļoti ļoti nelaimīga. Tas būtu pārāk nežēlīgi. Es to nedrīkstēju pieļaut. Tā nedrīkstēja.

Ilga: Es būtu sapratusi. Gan mēs kaut ko būtu izdomājuši. Gan jau. Es taču nevienam citam tā nevarēju pieķerties kā tev. Visur man rādījies tikai tu. Ne par kādu precēšanos vai bērnu radīšanu pat runas nevarēja būt. Tie taču nebūtu tavi bērni, un citus man nevajadzēja. Un kas tad ir tagad? Nekā. Vienalga nav ne bērnu, ne dzīves, nekā… Tukšs. Vai dzirdi? Tukšs…Viss.

Mārtiņš: Lai nu paliek. Nevajag. Neko vairs nevar izlabot. Kā ir, tā ir… 

Ilga: Labi.

Uz perona uznācis kāds vecs vīrs ar akordeonu. Viņš apsēžas uz soliņa un sāk spēlēt kādu sentimentālu meldiņu. Ilga un Mārtiņš kā sarunājuši lēni dodas perona virzienā un apsēžas uz otra soliņa. Kādu brītiņu skan tikai akordeons.

Mārtiņš: Drīz laikam nāks vilciens.

Ilga: Laikam gan.

Mārtiņš: Tavējais arī?

Ilga: Nu ja. 

Mārtiņš: Tad jau… ko darīsim?

Ilga: Tu man to prasi?

Mārtiņš: Jā. Šoreiz prasu. Viss kas jau var notikt.

Vīrietis pārstāj spēlēt. Viņš izvelk no kabatas sainīti, izņem no tā sviestmaizi un sāk kāri ēst.

Ilga: Diez vai. Mēs vairs neesam tie. Mēs esam citi. Svešinieki tai jaunajai meitenei un puisim, kas te staigāja pirms divdesmit gadiem.

Mārtiņš: Tu domā?

Ilga: Es to zinu. Es jūtu.

Mārtiņš: Jocīgi sanāk. Atkal mēs esam te, atkal tā kā ir pavasaris… 

Ilga: Pavasaris ir nevis tā kā, bet patiešām. Mēs esam ne šā, ne tā. Mēs kaut kā tai pavasarī neiederamies.

Mārtiņš: Kāpēc?

Ilga: Mums pavasaris nepienākas. Tā ir samaksa. Es maksāju par saviem sapņiem, tu – par klusēšanu. Mēs vairs nevaram atkal no jauna izplaukt kā koku lapas. 

Mārtiņš: Bet ko tad tālāk?

Ilga: Nav nekāds tālāk. Vismaz man tā liekas. Mūsu jaunība taču sen ir aizbraukusi ar vilcienu. Uz neatgriešanos. Tu saproti? Te sēž divi padzīvojuši cilvēki.

Vīrietis atkal sāk spēlēt, tikai melodija šoreiz ir cita.

Ilga: Redzi? Nāk vilciens.

Mārtiņš: Jā. No pretējās puses arī. 

Ilga: Tad jau… laikam jāšķiras? 

Mārtiņš: Es nezinu. Iedod man savu roku. Es gribu tai pieskarties.

Ilga: Tu esi ļoti labs. Patiesībā tieši to gribēju, tikai ne par ko pirmā nebūtu atzinusies.

Mārtiņš: Tā ir silta.

Ilga: Tavējā arī.

Mārtiņš: Es vaļā nelaidīšu. Vismaz uz lapu plaukšanas laiku nē. Ja gribi, rauj ar spēku.

Ilga: Bet tūlīt pienāks vilcieni.

Mārtiņš: Mums vēl ir dažas sekundes laika.  Varam padomāt.

Ilga: Par ko? Vēlreiz par pavasari?

Mārtiņš: Varbūt. Par plaukstošām sliedēm…

Stāvus uz perona aizklāj pienākošie vilcieni. Dzirdama vien klusa akordeona spēle. 

